<classify> RAIS John Magufuli amewataka viongozi wa Halmashauri ya Wilaya ya Chato Mkoani Geita, kuanza mara moja upanuzi wa majengo ya Hospitali ya Wilaya ya Chato, kwa kuwa serikali imeshatoa Sh bilioni moja kwa ajili ya ujenzi huo.Rais ambaye hakufurahishwa na taarifa za viongozi wa halmashauri hiyo kupoteza muda mwingi wakibishana juu ya upanuzi huo, licha ya fedha za ujenzi kutolewa tangu mwezi Julai, mwaka huu, aliwaonya kuwa serikali haiwezi kuvumilia kuona watu wakipata shida kwa uzembe wa viongozi wachache wa halmashauri.Alimuagiza Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo na Mkurugenzi wa Halmashauri ya Wilaya ya Chato, Eliud Mwaiteleke kuhakikisha ujenzi wa majengo hayo unafanyika na kwa gharama zinazostahili.Aidha, alimtaka Mganga Mfawidhi wa hospitali hiyo, Dk Ligobeth Kalisa kuhakikisha mashine ya x-ray inafanya kazi muda wote na wananchi wanapatiwa huduma kwa wakati.Alisisitiza kuwa sio sawa kwa hospitali ya wilaya kukosa huduma za x-ray, eti kwa sababu ya hakuna mikanda ya kupigia picha alisema. Rais Magufuli alitoa maagizo hayo jana, alipowatembelea na kuwapa pole wagonjwa waliolazwa katika Hospitali ya Wilaya ya Chato, akiwemo mzee Zephani Kanoge ambaye ndiye aliyemhamasisha kuingia katika siasa mwaka 1995.Kanoge na mwenzake marehemu Constantine Misungwi, walimfuata Magufuli mara mbili jijini Mwanza alipokuwa akifanya kazi katika Chama Kikuu cha Ushirika cha Nyanza, wakimtaka agombee ubunge. Licha ya kukataa, wazee hao walingangania hadi akakubali na wakabeba jukumu la kumfanyia kampeni kwa kutumia pikipiki hadi aliposhinda uchaguzi mkuu.Rais Magufuli alimshukuru Kanoge kwa mchango wake mkubwa katika maisha yake ya siasa na alimuombea apone haraka ili aweze kurejea nyumbani na kuungana na familia yake.Akiwa hospitalini hapo, Rais Magufuli aliwaona wagonjwa wengine pamoja na wanawake na watoto waliofika kupata chanjo. Aliwahakikishia kuwa serikali imeanza kuchukua hatua madhubuti za kuboresha huduma za afya, ikiwemo ujenzi wa vituo vya afya na hospitali mpya nchini kote. Aliongeza kuwa serikali imeongeza bajeti ya dawa kutoka Sh bilioni 31 hadi Sh bilioni 270.Katika hatua nyingine, Rais Magufuli alikwenda eneo la Ginnery kutoa pole kwa familia ya Mzee Mariganya Nghwenge aliyefariki dunia juzi. Marigana anakumbukwa kwa ukulima wake hodari na mwaka 1967 alizalisha mihogo mingi ukiwemo mhogo mkubwa, alioutumia kumuonesha Baba wa Taifa, hayati Julius Nyerere alipotembelea Chato na kuzungumza na wananchi.  <topic>: KITAIFA 